tartuNLP/wikipedia-smugri-20251201 huggingface dataset:
Harri Hylje

Harri Hylje on Silja Linen hyljemaskotti ja logossa esiintyvä tunnuseläin. Elävä Harri Hylje -hahmo esiintyy Silja Linen aluksilla etenkin viikonloppuisin ja koulujen loma-aikoina.
Historia.
Hyljetunnus syntyi vuonna 1967 tarinan mukaan puoliksi sattumalta sanaleikin pohjalta. Markkinoinnin ideointipalaverissa joku lausui ruotsiksi ”Kuka voisi tuoda jotain lohtua janoiselle sielulle”. Sielu on ruotsiksi "själ" ja lausutaan saaristossa melkein samalla tavoin kuin hylje, "säl". Tuolloin ei vielä ollut keksitty nimeä Silja Line, vaan yhteistyössä mukana olleet varustamot Bore, Effoa ja Svea käyttivät Suomessa markkinointinimeä "Ruotsinlaivat" ja Ruotsin puolella nimeä "De Samseglande Finlandsbåtarna".
Aluksi hylje oli laivalinjan mainoksissa monennäköinen: uiskenteli laivojen vierellä, hyppi vedessä, käytti joskus aurinkolasejakin ja oli Suomen ja Ruotsin markkinoinnissa eri piirtäjien tekemänä erinäköinen. 1970-luvun vaihteessa, kun käyttöön oltiin ottamassa markkinointinimeä Silja Line, suomalainen mainosgraafikko Viktor Kaltala ja ruotsalainen Janne Sjöström kehittivät puolentoista päivän yhteisen istunnon tuloksena Silja Line -logoa varten yhdenmukaisen hyljehahmon. Silja Linen hyljelogoa on sittemmin muokattu ainakin 1972, 2012 ja 2014. 
Kevätkaudella 2009 Tallink Silja lahjoitti kaikista Silja Linen laivoilla myydyistä Harri Hylje -maskoteista yhden euron WWF Suomen Itämeri-kampanjalle Operaatio Merenneidolle. Lahjoitusvaroja kertyi 11 000 euroa. 
Syksyllä 2014 Tallink Silja, mainostoimisto Hasan &amp; Partners ja ulkomainosyhtiö JCDecaux toteuttivat hahmoon perustuvan vuorovaikutteisen mainoskampanjan Helsingin rautatieaseman edustan raitiotievaunupysäkillä. Kaupunkilaiset pääsivät leikkimään tai ottamaan selfien videoruudussa näkyvän etäohjatun Harri Hylkeen kanssa. Palkinnoksi laitteisto tulosti risteilylahjakortteja..
Vuonna 2018 leikkivälinevalmistaja Lappset toimitti "Silja Serenadelle" ja "Silja Symphonylle" Harri Hylje -teemaiset leikkilaivat.
Indira Nath

Indira Nath (14. tammikuuta 1938 – 24. lokakuuta 2021) oli intialainen immunologi, joka tutki lepraa ja sitä aiheuttavaa "Mycobacterium leprae" -bakteeria.
Elämä ja ura.
Indira Nath syntyi vuonna 1938. Nath opiskeli All India Institute of Medical Sciences -yliopistossa ja teki sen jälkeen sairaalaharjoittelun Britanniassa. Sen jälkeen hän palasi Intiaan All India -instituuttiin, missä hän erikoistui immunologiaan, mihin hän oli tutustunut Britanniassa.
Nath päätti suuntautua Intiassa tartuntatauteihin ja erityisesti lepraan. Hän teki uransa aikana uraauurtavaa työtä lepran solutason immuunivasteen tutkimisessa. Nathin työ lisäsi tieteen ymmärrystä ihmisen luonnollisesta immuniteetista lepraan. Uudet in vitro -tekniikat nopeuttivat muun muassa lepralääkkeiden seulontaa.
Nath aloitti All Indian -insituutissa patologian osastolla, mutta hän siirtyi vuonna 1986 biotekniikan osaston johtoon. Nath eläköityi vuonna 1998, mutta hän jatkoi edelleen Intian kansallisen tiedeakatemian (INSA) professorina. Tieteiden kansallisakatemian varajohtajana hän toimi 2001–2003.
Tunnustukset.
Nath palkittiin urallaan useilla palkinnoilla, ja hän oli useiden tiedeakatemioiden jäsen. Intian valtion Padma Shri -palkinnon hän sai vuonna 1999, L’Oréalin ja Unescon For Women in Science -palkinnon vuonna 2002.
Vapaan Intian väliaikainen hallitus

Vapaan Intian väliaikainen hallitus eli Azad Hind oli väliaikainen hallitus, joka perustettiin Japanin miehittämässä Singaporessa vuonna 1943. Japanin keisarikunnan lisäksi sitä tukivat Saksa, Italian sosiaalinen tasavalta, Itsenäinen Kroatian valtio, Thaimaa, Burman valtio, Wang Jingwein hallitus Kiinassa ja Filippiinien toinen tasavalta. Liittolaisistaan poiketen Vichyn Ranska ei kuitenkaan virallisesti tunnustustanut Azad Hindia.
Azad Hind oli osa 1940-luvulla alkanutta poliittista liikettä, jonka tarkoituksena oli vapauttaa Intia Britannian vallasta akselivaltojen tuella. Se perustettiin 21 lokakuuta 1943. Aate kuivui kokoon, kun akselivallat hävisivät maailmansodan.
Tank

Tank (urduksi ٹانک) on Tankin piirikunnan pääkaupunki Khyber Pakhtunkhwan provinssissa, Pakistanissa. Kaupungissa puhutaan yleisesti paštua. Kaupungin väkiluku vuonna 2017 oli 47 165.
Tankin piirikunta

Tankin piirikunta (urduksi ٹانک, "ṭāṅk") on piirikunta Khyber Pakhtunkhwan provinssissa Pakistanissa. Tankin piirikunnan pääkaupunki on myös nimeltään Tank. Piirikunnan väkiluku oli 391 885 vuonna 2017.
Dhakan tulipalo 2019

Dhakan tulipalo 2019 tapahtui 20. helmikuuta Bangladeshin pääkaupungissa Dhakan vanhassa osassa. Tulipalo alkoi kerrostalosta, jossa varastoitiin kemikaaleja ja muovia. Se levisi nopeasti läheisiin rakennuksiin. Tulipalo tappoi 50–78 ihmistä.
Syy.
Bangladeshin viranomaiset pitävät tällä hetkellä syynä kaasupulloa, jonka kaasua levisi vähittäisruokakaupasta kerrostaloon.
Uhrit.
Bangladeshin viranomaisten mukaan ainakin 78 ihmistä kuoli. Ainakin 50 ihmistä vietiin sairaalahoitoon.
Sukkur

Sukkur (sindhiksi سکر) on kaupunki Sindhin provinssissa eteläisessä Pakistanissa. Sukkur on Sukkurin alueen keskus. Se sijaitsee Indus-joen länsirannikolla. Kaupungissa oli vuoden 2017 väestönlaskennan mukaan 499 900 asukasta, ja se onkin Pakistanin neljänneksitoista suurin kaupunki väkiluvultaan.
Echelon (täsmennyssivu)

Echelon voi tarkoittaa jotain seuraavista:
Jens Evensen

Jens Ingebret Evensen (5. marraskuuta 1917 Oslo – 15. helmikuuta 2004 Asker) oli norjalainen lakimies, poliitikko ja diplomaatti. Norjan ulkoministeriön lakiasioista vastaavana virkamiehenä hänellä oli keskeinen rooli Norjan EEC-vapaakauppasopimuksessa 1972 ja sitä ennen vuoden 1965 aluemerisopimuksissa Britannian ja Tanskan kanssa, joiden avulla Norja varmisti haltuunsa valtaosan muutamaa vuotta myöhemmin löytymään alkaneista Pohjanmeren öljy- ja maakaasuvaroista. Suurimmat esiintymät löydettiin Norjan puolelta, aivan läheltä Evensenin neuvottelemaa rajaa.
1970-luvulla Evensen toimi ministerinä Trygve Brattelin ja Odvar Nordlin hallituksissa, ensin kauppaministerinä ja 1974–1978 Norjan ensimmäisenä ja toistaiseksi ainoana merioikeusministerinä. Tässä tehtävässä hän sai vuonna 1977 kritiikkiä neuvotteluistaan Neuvostoliiton kanssa maiden välisestä Barentsinmeren kalastussopimuksesta. Vuonna 1981 hän johti ulkoministeriön virkamiehenä rajaneuvotteluja Neuvostoliiton kanssa, mutta hänet erotettiin tehtävästä omapäisyytensä vuoksi. Hänet siirrettiin samalla syrjään myös Tanskan kanssa käydyistä neuvotteluista Jan Mayen -saaren ja Grönlannin välisestä rajasta, mutta hän sai jatkaa Norjan delegaation johtajana YK:n merioikeuskonferenssissa. Samoihin aikoihin häntä kritisoitiin myös presidentti Kekkosen ajaman ydinaseettoman Pohjolan kannattamisesta virkamiesasemassa vastoin hallituksensa kantaa. Vuonna 1985 hänen entinen alaisensa Arne Treholt sai pitkän vankeustuomion vakoilusta Neuvostoliiton hyväksi osin Evensenin todistajalausunnon perusteella.
Myöhemmällä urallaan Evensen toimi Norjan työväenpuolueen poliitikkona ja vuosina 1985–1994 YK:n kansainvälisen tuomioistuimen tuomarina Haagissa.
Kakiá Skála

Kakiá Skála (), antiikin Skironin kalliot (), on jyrkkä kalliorinne Saroninlahden pohjoisrannikolla Länsi-Attikassa Kreikassa.
Kakiá Skálan kalliot ovat osa Geráneia-vuoren eteläisimpiä ulokkeita. Paikka on ollut antiikin ajasta saakka tärkein luonnoneste Ateenan ja Peloponnesoksen väliselle liikenteelle. Antiikin aikana se sijaitsi Megariin alueella Korintista Megaraan ja edelleen Ateenaan kulkeneella tiellä, ja sen kohdalla kulki kapea ja hankala kulkuväylä. Kreikkalaisessa mytologiassa paikka yhdistettiin pahantekijä Skironiin, joka potkaisi siinä ohikulkijoita mereen. Theseus surmasi Skironin ja vapautti matkalaiset tämän kiusanteosta.
Nykyisin A8-moottoritie ja Ateena–Kórinthos-rautatie kulkevat kapeassa kohdassa osin tunnelissa ylhäällä vuorenrinteessä. Moottoritiessä on Kakiá Skálan kohdalla viisi tunneliosuutta. Alempana kulkevat vanha, mutkainen vuorenrinnettä seuraileva EO8-kansallistie sekä vanha käytöstä poistettu rautatie.
Merénta

Merénta () on vuori Mesógeian tasangolla Attikan niemimaan eteläosassa Kreikassa. Se sijaitsee Markópoulo Mesogaíaksen ja Saronikóksen kuntien alueella Itä-Attikan alueyksikössä. Vuoren korkeus on 614 metriä.
Merénta-vuoren nimi on oletettavasti peräisin alueella sijainneesta antiikin aikaisesta Myrrhinuksen demoksesta. Vuori on kalkkikiveä ja siinä on lukuisia karstimuodostelmia, kuten luolia, joista tärkeimpiä ovat Thrakiá Pliáka ja Mantzoúni etelärinteessä ja Xóni Lágki pohjoisrinteessä. Vuorelle kulkee vaellusreittejä.
Meréntan ympärillä sijaitsevat asutukset Markópoulo, Kalývia Thorikoú, Pórto Ráfti ja Kouvarás. Vuoresta etelään sijaitsevat Páneio- ja Ólympos-vuoret.
Ólympos (Attika)

Ólympos (, usein Όλυμπος της Αττικής, "Ólympos tis Attikís", ”Attikan Ólympos” tai Λαυρεωτικός Όλυμπος, "Lavreotikós Ólympos", ”Lavreotikín Ólympos”) on vuori Attikan niemimaan eteläosassa Kreikassa. Se sijaitsee Saronikóksen kunnan alueella Itä-Attikan alueyksikössä lähellä Saroninlahden rantaa. Vuoren korkeus on 487 metriä.
Ólympoksella on kaksi huippua, joista korkein tunnetaan samalla nimellä kuin koko vuori. Toiseksi korkein huippu on Skórdi (Σκόρδι, 355 m). Vuorella kasvoi alun perin havumetsää, mutta nykyisin se on lähinnä frýganaa eli matalaa pensaikkoa. Vuorelle kulkee vaellusreittejä.
Ólympoksen pohjoispuolella sijaitsevat Páneio- ja Merénta-vuoret. Vuoren eteläpuolella sijaitsevat Saronídan ja Anávyssoksen kaupungit.
Páneio

Páneio () tai Paneío (Πανείο) () on vuori Mesógeian tasangolla Attikan niemimaan eteläosassa Kreikassa. Se sijaitsee Lavreotikín ja Saronikóksen kuntien alueella Itä-Attikan alueyksikössä. Vuoren korkeus on 648 metriä.
Páneio-vuori on saanut nimensä Pan-jumalasta. Sen luolat toimivat antiikin aikana Panin ja nymfien pyhäkköinä. Vuori on eteläisen Attikan toiseksi korkein vuori Ymittóksen jälkeen. Sen korkeimmat huiput ovat Keratovoúni (Κερατοβούνι, 648 m) vuoren itäosassa ja Paní (Πανί, 637 m) länsiosassa. Keratovoúnin etelärinteessä 545 metrin korkeudessa sijaitsee Keratéan luola, joka pituus on 60 metriä ja koko 950 neliömetriä. Vuorelle kulkee vaellusreittejä.
Páneion pohjoispuolella sijaitsevat asutukset Kalývia Thorikoú, Kouvarás ja Keratéa. Vuoren pohjoispuolella sijaitsee Merénta-vuori ja eteläpuolella Attikan Ólympos-vuori.
Echelon (vuoden 1987 videopeli)

Echelon on Access Softwaren kehittämä ja U.S. Goldin julkaisema avaruussimulaatiopeli, joka on julkaistu vuonna Commodore 64:lle ja seuraavana vuonna Amstrad CPC:lle, Apple II:lle, DOS:lle ja ZX Spectrumille.
Pelaaminen.
Peli koostui kolmesta moodista: tieteellinen (tutkimusmatkailu), partiointi (tutkimusmatkailu taistelun kanssa) ja sotilaallinen (taistelu). Commodore 64 -version mukana tuli ”LipStick” kuulokeohjain, joka aktivoitui äänellä ja toimi toisena tulitusnäppäimenä.
Peli käytti rautalankamallin 3D-grafiikkaa kuten "Elite" ja "Starglider".
Vastaanotto.
Pelin Commodore 64 -versio on saanut Zzap! -lehden italiankielisessä versiossa arvosanaksi 81 %.
Pelin Commodore 64 -versio on saanut Commodore User -lehden arvostelussa arvosanaksi 8/10.
Viljo Hyvärinen

Viljo Hyvärinen (4. huhtikuuta 1897 Kajaani – 13. joulukuuta 1974 Savonlinna) oli diplomi-insinööri ja kaupunkineuvos, joka toimi Kajaanin ja Savonlinnan kaupungininsinöörinä ja pitkään Savonlinnan kaupunginjohtajana.
Viljo Hyvärisen vanhemmat olivat pankinkamreeri Juuso Hyvärinen ja Nanni Komulainen. Hänen ensimmäinen puolisonsa 1920–1940 oli Terttu Helena Juselius ja toinen vuodesta 1942 Siiri Tellervo Tiera. Hyvärinen tuli ylioppilaaksi Kajaanin yhteiskoulusta 1915 ja valmistui tie- ja vesirakennusalan diplomi-insinööriksi 1921. Hän toimi Kajaanin kaupungininsinöörinä 1923–1927 ja Savonlinnan 1927–1931. Savonlinnan kaupunginjohtaja hän oli yli kolmekymmentä vuotta, 1931–1963.
Jolmankosken vesivoimalaitos

 
Jolmankosken voimalaitos on Lapin Ylitorniolla Raanujärvellä oleva vesivoimalaitos, joka sijaitsee Tornionjoen vesistön Tengeliönjoen valuma-alueella Raanujärven ja Vietosen välisessä Jolmankoskessa. Voimalaitos valmistui vuonna 1955 ja se on yksi harvoista Tornionjoen vesistön vesivoimalaitoksista.
Historiaa.
Eversti Nordström osti 1950-luvun alussa yhtiön Ab Aavasaksa Oy ja vaihtoi sen nimeksi Aavasaksa Oy:ksi. Hän perusti toisenkin yhtiön Länsi-Lapin Voima Oy, jonka nimissä hän ryhtyi rakentamaan vuonna 1953 Kaaranneskosken vesivoimalaitosta, joka valmistui vuonna 1954 sen pystyakselinen Kaplan-turbiini käynnistyttyä. Samalla aloitettiin Vietosen säännöstely ja myös Jolmankosken voimalaitoksen rakentaminen. Kun se valmistui vuonna 1955, alkoi myös Raanujärven säännöstely ja samalla joutui yhtiö rahallisiin vaikeuksiin. Sen ostivat vakuutusyhtiöt Salama, Kullervo ja Pohjola. Länsi-Lapin Voima Oy sulautettiin 1960-luvun alkupuoliskolla Aavasaksa Oy:öön ja Pohjola myi sen vuonna 1980 Tornionlaakson Voima Oy:lle, jonka Tornionlaakson Sähkö Oy ja Pohjolan Voima Oy omistivat puoliksi. Aavasaksa Oy:n käynnistämä ja Tornionlaakson Voiman Oy jatkama kolmannen vesivoimalaitoksen rakentaminen Portimokoskeen tuli päätökseen vuonna 1987, jolloin Portimokosken vesivoimalaitos valmistui. Jolmankosken voimalaitoksen betonirakenteita ja välppiä korjattiin kesällä 2005 .
Toiminta.
Voimalaitoksen omistavat puoliksi Tornionlaakson Voima Oy ja PVO-Vesivoima Oy, jonka omistaa Pohjolan Voima Oy. Se sijaitsee Raanujärvellä Kyläniemessä kantatien 83 eteläpuolella Raanujärven Joonanlahdelta alkavan lasku-uoman luusuassa. Luusuaa kutsutaan Jolmalompoloksi ja sen 700 metriä pitkä yläkanava johtaa voimalaitokselle, joka sijaitsee aivan Vietosen Jolmanlahden pohjukassa. Alle jäävän Jolmakosken putous on viisi metriä. Voimala tuottaa maksimitehon 500 kilowattia (0,5 MW).
Voimala tukkii vaelluskalojen nousureitin eikä koskea voi ohittaa kalatietä pitkin. Siksi voimalan omistajille on asetettu kalojen istutusvelvoite Pohjois-Suomen ympäristölupaviraston 13.9.2005 antamassa päätöksessä. Siinä omistajien on istutettava vuosittain tietty määrä Lapin työvoima- ja elinkeinokeskuksen hyväksymiä kalalajeja.
Säännöstely.
Järven vedenpinnankorkeus on 96,3 metriä mpy, mutta vedenpintaa pyritään säännöstelemällä pitämään 95,0 ja 97,0 metrin välissä. Riippuen alueen lumitilanteesta tai sadannasta, voi säännöstelyrajojen sisällä pysyminen tuottaa vaikeuksia. Voimalan alakanavasta on mitattu suuria virtaamia. Kolme suurinta ovat olleet 90,22 m³/s (20.5.1912), 54,10 m³/s (12.5.1993) ja 40,10 m³/s (25.5.2010).
Rachel Ruysch

Rachel Ruysch (3. kesäkuuta 1664 Haag – 12. elokuuta 1750 Amsterdam) oli alankomaalainen taidemaalari, joka on tunnettu erityisesti kukka-aiheisista asetelma-maalauksistaan. Hän on yksi Alankomaiden taiteen kultakauden tunnetuimpia naistaidemaalareita. Ruysch oli Alankomaiden taidemaalarien Confrerie Pictura -kerhon ensimmäinen naisjäsen. Hän oli jo elinaikanaan hyvin kuuluisa taiteilija, jonka teoksista maksettiin jo tuolloin korkeita hintoja. Hänen kukka-asetelmiaan pidetään paitsi taiteellisesti korkeatasoisina ja yksityiskohtaisina myös kasvitieteellisesti hyvin totuudenmukaisina.
Elämä.
Rachel Ruysch syntyi vuonna 1664 Haagissa, mutta vietti lapsuutensa perheensä kanssa Amsterdamissa. Hänen isänsä oli kasvitieteilijä ja anatomian asiantuntija Frederik Ruysch, joka oli taitava amatööri-taidemaalari. Rachel kehitti isänsä kannustamana kykyjään taiteen ja luonnon tarkkailun saralla. Hän pääsi 15-vuoden ikäisenä mestarillisen asetelmataidemaalari Willem van Aelstin oppiin. Vuonna 1693 Ruysch meni naimisiin taidemaalari Juriaen Poolin kanssa. Pariskunta muutti Haagiin, jossa he molemmat liittyivät Pyhään Luukkaan killan jäseniksi. Perheeseen syntyi yhteensä kymmenen lasta. Vuosien 1708 ja 1716 välillä Ruysch työskenteli Reinin pfalzkreivikunnan vaaliruhtinaan Johan Vilhelmin hovimaalarina.
Jhelum (kaupunki)

Jhelum () on kaupunki samannimisessä piirikunnassa Punjabin provinssissa Pakistanissa. Kaupungin väkiluku oli 445 190 vuonna 2017.
Kaupunki sijaitsee Jhelum-joen varrella. Siellä on sekä rautatie- että maantiesilta.
Tauno Juntunen

Tauno Artturi Juntunen (6. maaliskuuta 1912 Kajaani – 5. helmikuuta 1998 Joensuu) oli suomalainen kaupunkineuvos ja diplomi-insinööri. Hän toimi yli kaksikymmentä vuotta Joensuun kaupunginjohtajana.
Tauno Juntusen vanhemmat olivat kultaseppä Artturi Ferdinand Juntunen ja Eeva Elisabet Djupström. Hän kirjoitti ylioppilaaksi 1931 ja valmistui diplomi-insinööriksi 1936. Juntunen oli naimisissa vuodesta 1939 lähtien Iida Maria Lukkarilan kanssa.
Tauno Juntunen työskenteli Kemin kaupungin geodeettina 1939 ja apulaiskaupunginjohtajana 1948–1951. Joensuun kaupunginjohtaja hän oli 1951–1975. Juntusella oli monia luottamustoimia ja hän vaikutti keskeisesti Joensuun korkeakoulun perustamiseen ja alkuvuosien toimintaan. Vuonna 1980 kaupunkineuvoksen arvon saaneelle Juntuselle myönnettiin Joensuun yliopisto -mitali numero 3 vuonna 1989.
Osakkeiden splittaus

Osakkeiden splittaus tarkoittaa yhtiön kaikkien osakkeiden jakamista kahteen tai useampaan osaan. Jokainen osakkeenomistaja saa yhden vanhan osakkeen sijaan kaksi tai useampia osakkeita. Splittauksessa osakkeiden lukumäärä kasvaa, mutta omistussuhteet eivät muutu.
Splittaamisen tarkoitus on kalliina pidetyn osakkeen arvon laskeminen. 
Osakemarkkinoilla splittaus on yleensä positiivinen signaali kurssikehityksen kannalta. Splittaus voidaan ymmärtää yhtiön johdon viestiksi siitä, että osakkeen hinta on nousemassa: osake on parasta splitata, ettei siitä tulisi liian kallista. Splittaus saattaakin nostaa yhtiön osakekurssia tämän psykologisen vaikutuksen ansiosta. On myös arvioitu, että splitatun osakkeen likviditeetti nousee, koska osake tuntuu halvemmalta.
Osakekanta voidaan jakaa uudelleen myös siten, että osakepääoma pysyy ennallaan ja osakkeiden määrä vähenee.
Itiöpesäke

Itiöpesäke eli sporangio on kasveilla ja sienillä esiintyvä lisääntymiseen erilaistunut elin, jossa itiöt muodostuvat. Nimitystä käytetään yleisimmin itiökasvien yhteydessä. Kasveilla itiöpesäkkeitä tuottaa sukupolvenvuorottelun suvuttomasti lisääntyvä sukupolvi eli sporofyyttivaihe. Sammalilla sporofyytti muodostuu lähes pelkästä itiöpesäkkeestä, joka yleensä kasvaa ohuen varren kärjessä varsinaisen sammalen muodostavasta gametofyytistä. Putkilokasveilla itiöpesäkkeitä tuottava sporofyytti on gametofyyttiä suurempi, ja toimii itsenäisenä kasvina. Näistä saniaisilla itiöpesäkkeet sijaitsevat tyypillisesti pitkälti erilaistumattomien lehtivihreällisten lehtien alapinnalla, kun taas lieoilla ja kortteilla itiöpesäkkeet sijaitsevat pienissä lehtivihreättömissä itiölehdissä, jotka muodostavat strobiluksen eli itiötähkän. Erilaisitiöisillä itiökasveilla itiöt ovat erilaistuneet koirasgametofyytin tuottaviin pikkuitiöihin ja naarasgametofyytin tuottaviin isoitiöihin, jolloin itiöpesäkkeet saattavat olla erilaistuneet erillisiksi pikkuitiöpesäkkeiksi ("mikrosporangio") ja isoitiöpesäkkeiksi ("makrosporangio" eli "megasporangio"). Siemenkasvit ovat kehittyneet erilaisitiöisistä itiökasveista, jolloin niiden siitepölyä tuottavat pölylokerot ovat kehittyneet pikkuitiöpesäkkeistä ja siemenet ovat kehittyneet kalvojen suojaamista isoitiöpesäkkeistä.
Pabna

Pabna () on kaupunki Bangladeshissä, Ichamati-joen varrella. Se on vilkas teollisuuspaikkakunta, joka tuottaa juuttia, sukkia ja muita puuvillatekstiilejä, elintarvikkeita ja lääkkeitä. Kaupungissa on useita sairaaloita ja oppilaitoksia.
Futsalin maailmanmestaruuskilpailut 2012

Futsalin maailmanmestaruuskilpailut 2012 olivat seitsemännet FIFA:n järjestämät futsalin maailmanmestaruuskilpailut, jotka pelattiin Thaimaassa 1.–18. marraskuuta 2012. Lopputurnaukseen osallistui yhteensä 24 maata. Lopputurnauksessa pelattiin yhteensä 52 ottelua ja kisakaupunkeina toimivat Bangkok ja Nakhon Ratchasima.Maailmanmestaruuden voitti Brasilia, joka kukisti finaalissa Espanjan jatkoajalla 3–2. Kolmanneksi selvitti tiensä Italia kukistettuaan Kolumbian pronssiottelussa. Turnauksen parhaaksi pelaajaksi valittiin Brasilian Neto.
Turnauksen kulku.
Lohkovaihe.
Lohkovaiheessa joukkueet jaettiin kuuteen neljän joukkueen lohkoon, Jokaisen lohkossa pelattiin yksinkertainen sarja. Kaikkien lohkojen kaksi parasta joukkuetta sekä neljä parasta lohkokolmosta etenivät pudotupeli vaiheeseen. Parhaat lohkokolmoset määräytyivät alkulohkon pisteiden ja tarvittaessa maalieron avulla.
Osakesijoittaminen

Osakesijoittaminen (myös osakesäästäminen) tarkoittaa rahan sijoittamista osakkeisiin. 
Osakesijoittamisessa ostetaan, pidetään ja myydään osakeyhtiöiden osakkeita. Sijoitukset tehdään suoraan yksittäisiin yhtiöihin. Suoran sijoittamisen vastakohtia ovat esimerkiksi indeksi- tai rahastosijoittaminen: niissä osakkeisiin sijoitetaan epäsuorasti eikä omisteta osakkeita itse.
Osakesijoittaminen on usein pörssisijoittamista. Siinä sijoittaja sijoittaa rahojaan pörssiosakkeisiin. Osakesijoittamista voi tehdä myös muiden listayhtiöiden osakkeisiin ja listaamattomiin osakkeisiin.
Osakesijoittaja pyrkii yleensä saamaan osakkeillaan osinkoa ja arvonnousua. Arvonnousua syntyy, jos osakekurssi nousee. Osakesijoittamisen riskeihin kuuluu, että osinkoa tai arvonnousua ei välttämättä tule tai arvonnousua ei onnistu realisoimaan voitoksi. Arvonnousu realisoituu voitoksi, jos sijoittaja onnistuu myymään osakkeet niiden hankintahintaa kalliimmalla. Vastaavasti lasku realisoituu tappioksi, jos sijoittaja myy osakkeet halvemmalla kuin oli ne hankkinut.
Osakeomistus ja onnellisuus.
Osakkeenomistajat ovat muita onnellisempia. Tulos on peräisin 19 Euroopan maata kattavasta tutkimuksesta. Tutkimuksen mukaan osakkeita omistavat ihmiset olivat tyytyväisempiä elämäänsä kuin ne osakkeettomat ihmiset, joilla oli samat tulot ja varallisuus. Osakeomistuksen ja tyytyväisyyden välinen korrelaatio oli erityisen korkea niiden keskuudessa, joilla on pienimmät tulot ja vähiten omaisuutta. Tutkimuksen mukaan ihmisen onnellisuuteen ovat yhteydessä paitsi hänen tulojensa ja varallisuutensa määrä myös varallisuuden tyyppi (osakkeet). Tutkimuksessa ei selvitetty syy-seuraussuhdetta eli sitä, lisääkö osakkeiden ostaminen onnellisuutta vai ostavatko onnelliset ihmiset muita todennäköisemmin osakkeita.
Tutkijoiden selittävät havaintoa sosiaalisella hyödyllä: osakkeiden omistaminen lisää omistajien keskinäistä yhteenkuuluvuuden tunnetta. Tutkijoiden toinen selitys on, että osakkeet saavat ihmisen ”näyttämään rikkaalta” varsinkin, jos hänellä ei ole suuria tuloja tai varoja.
Parkanon Urheilutalo

Parkanon urheilutalo on Parkanossa sijaitseva urheilutalo. Urheilutalo on rakennettu vuonna 1978 ja peruskorjattu vuonna 2000. Salibandyjoukkue SBT PaPo pelaa kotiottelunsa Parkanon urheilutalossa.
Tilat.
Urheilutalo koostuu kahviosta, pukuhuoneista, kuntosalista, punttisalista ja palloiluhallista. Pukuhuoneita urheilutalosta löytyy neljä kappaletta, joista kaksi on arkikäytössä. Urheilutalon kuntosali on ilmainen käytettäväksi ja se on kooltaan 64 neliömetriä. Punttisali on varustettu levypainoilla ja se on kooltaan 60 neliömetriä. Punttisalia käyttää parkanolainen painonnostoseura PaPu. Itse palloiluhalli on mitoiltaan 21m x 38m. Hallin pelikorkeus on 6 metriä. Palloiluhallin voi muuntaa salibandykentäksi, kolmeksi lentopallo kentäksi, viideksi sulkapallokentäksi, koripallokentäksi tai tenniskentäksi. Hallista löytyy myös köydet, renkaat, rekki, heittopressu, palloseinä ja seiväsmonttuvaraus.
Kentän alusta.
Palloiluhallin alustana toimii nykyään Taraflex-matto, joka on asennettu alkuperäisen parkettilattian päälle. Matto on väriltään vihreä ja se on alustana nopea.
Katsomot.
Urheilutaloon mahtuu kiinteään katsomoon katsojia noin 250 henkeä. Irtotuoleilla katsomokapasiteetti voidaan kuitenkin nostaa 300 henkeen.
Historia.
Parkanon urheilutalo oli avautuessaan paitsi tärkeä liikuntapaikka myös aktiivinen tanssipaikka. 80- ja 90-luvuilla urheilutalo oli myös suosittu konserttipaikka. Urheilutalolla on esiintynyt kotimaan huippunimistä esimerkiksi Dingo (yhtye) ja Eppu Normaali. Parhaimillaan urheilutalolle kokoontui yli 1500 ihmistä konsertteja kuuntelemaan.
Jari Kinnunen (poliisi)

Jari Kinnunen (s. 1960 Kotka) on suomalainen rikosylikomisario ja entinen kokoomuksen kansanedustaja. 
Kinnunen johtaa Sisä-Suomen poliisilaitoksen keskitetyn tutkinnan Pirkanmaan yksikköä. Tunnettuja Kinnusen johdolla selvitettyjä rikostapauksia ovat olleet esimerkiksi Tesoman murhan tutkinta vuonna 2014−2018 , mikä ratkesi, kun epäilty halusi tavata Kinnusen ja tunnustaa tekonsa. Kinnunen johti vuonna 1993 kadonneen ja 18 vuotta kateissa olleen Raija Juutilan murhatutkintaa. Vainaja löytyi vuonna 2011. Vuonna 2018 Kinnunen johti mm. paljon julkisuutta saaneen Tampereen kokaiiniliigan rikostutkintaa.
Kinnunen oli syyskuusta 2021 huhtikuuhun 2023 kansanedustaja (kokoomus). Hän nousi eduskuntaan varasijalta, kun Anna-Kaisa Ikonen siirtyi Tampereen pormestariksi. Kinnunen oli ehdolla myös eduskuntavaaleissa 2023, mutta ei tullut valituksi ja palasi poliisiksi.
Kinnunen on kertonut julkisuudessa avoimesti omasta lapsuudestaan ja nuoruudestaan sosiaalitoimen asiakkaana. Hän on kertonut mm. varastaneensa lapsena ruokarahaa.
Poliittinen ura.
Jari Kinnunen nousi kansanedustajaksi syksyllä 2021 Anna-Kaisa Ikosen siirryttyä pormestariksi. Kinnunen on ollut Nokian kaupunginvaltuutettu vuodesta 2017.
Hardinin piirikunta (Kentucky)

Hardinin piirikunta () on Yhdysvaltojen Kentuckyn osavaltiossa sijaitseva piirikunta. Sen väkiluku oli 108 071 vuonna 2017 ja sen pinta-ala on 1 632 neliökilometriä. Piirikunnan hallintokeskus Elizabethtown on myös sen suurin kaupunki.
Piirikunta tunnetaan parhaiten presidentti Abraham Lincolnin syntymäpaikkana, tosin nykyään paikka kuuluu LaRuen piirikunnalle.
Asukkaat.
Piirikunnan asukkaista 76,5 prosenttia on valkoisia, 11,2 prosenttia mustia ja 5,47 prosenttia latinalaisamerikkalaisia. 7,13 prosenttia puhuu myös muita kieliä kuin englantia. 98,3 prosenttia asukkaista on Yhdysvaltain kansalaisia. Piirikunnan väestön keski-ikä on 36 vuotta.
Linnake (sotilasyksikkö)

Linnake (lyh. lke) on Suomen merivoimien rannikkojoukkojen sotilasyksikkö. Linnakkeet on sijoitettu edullisiin maastonkohtiin saarille ja tietyissä paikoissa mantereelle, ja ne sijaitsevat satamien edustalla tai tärkeiden sisääntuloväylien varrella.
Historia.
Rannikkopattereita ryhdyttiin Suomen rannikkotykistössä kutsumaan 1920-luvulla linnakkeiksi. Pattereiden ollessa yleensä vain kantalinnoitettuja tykki- ja tulenjohtoasemia ei nimitys vastannut todellisuutta. Myöhemmin nimitys yleistyi, jolloin siitä muodostui nimitys rannikkotykistön perusyksikölle. Puhtaasti tykistölliset osat muodostivat pattereita ja ne muodostivat yhdessä linnoitteiden ja muiden yksikön rakenteiden kanssa linnakkeen. Ajan kuluessa linnoittaminen kohdistui myös ilmatorjunta- ja muihin lähipuolustuksen asemiin.
Erilaiset linnakkeet.
Linnakkeet on jaettu tehtäviensä puolesta kolmeen eri päätyyppiin: jatkuvasti miehitetyt valmius- ja valvontalinnake sekä miehittämätön vartiolinnake. Näiden tehtävien lisäksi varusmiehiä kouluttavista linnakkeista käytettiin termiä koulutuslinnake.
Valmiuslinnakkeilla ylläpidettiin korkeaa tykistöllistä ampumavalmiutta mahdollisten alueloukkausten torjumiseksi. Miehittämättömillä vartiolinnakkeilla on rauhan aikana vain ajoittaista harjoitustoimintaa, ja ne perustettaisiin yksikköinä vain tilanteen vaatiessa. Vartiolinnakkeilla ei ole mahdollista vartiohenkilöstöä lukuun ottamatta rauhanaikaista henkilöstöä.
Linnakkeiden toimintaa on 2000-luvun aikana ajettu merkittävästi alas, eikä puolustusvoimilla ole ollut enää 2010-luvun alun jälkeen yhtään jatkuvasti miehitettyä valmius-, valvonta- tai koulutuslinnaketta.
Paradipin satama

Paradipin satama (, ; UN/LOCODE: IN PPT) on Intian Odishan osavaltion Jagatsinghpurin piirikunnan Paradipin kaupungissa, Mahanadijoen suulla, Bengalinlahden itärannalla toimiva suuri satama. 
Budjettivuonna 2023-24 sataman vuotuinen kokonaisrahtimäärä oli tällöin 145,38 miljoonaa tonnia, josta kotimaan liikenne muodosti 59,19 miljoonaa tonnia ja kansainvälinen liikenne 86,19 tonnia. Parandip nousi kokonaisrahtimäärällä mitattuna Intian toiseksi suurimmaksi satamaksi Mundran sataman (172,50 milj. t) jälkeen. Vielä edellisvuonna kakkossijalla oli Kandlan satama (137,56 milj. t), ja kansainvälisen liikenteen satamana näin oli myös vuonna 2023-2024 (114,74 milj. t). 
Vuonna 2016 Paradipin satama on Amerikan satamaviranomaisten yhdistyksen (AAPA) tilaston mukaan kokonaisrahtimäärältään (88,95 milj. t) Intian suurin satama. AAPA:n valikoiva tilasto on kuitenkin unohtanut tilastostaan esimerkiksi sitä suuremman intialaisen rahtisataman (Kandlan satama). Paradip lukeutuu maailman 70 suurimman rahtisataman joukkoon.
Sataman rakennustyöt aloitettiin peruskiven valamisella 3. tammikuuta 1962. Satama oli rakennustöiden alkuvaiheessa osavaltion hallitsema, mutta kesäkuun 1965 alussa Intian hallitus otti sataman vastuulleen. Nykyisin Paradipin satama toimii Intian merenkulkuministeriön alaisuudessa. Ensimmäinen laiva kiinnittyi satamaan 12. maaliskuuta 1966.
Vuonna 2019 uutisoitiin Paradipin sataman tarpeista monipuolistaa toimintaansa tulevan satamakilpailun seurauksena. Merkittävältä osaltaan Parandipiä käyttäneen teräsyhtiö Tata Steelin Jamshedpurin tehtaan rahtikuljetusten arveltiin siirtyvän suurelta osaltaan tulevina vuosina uuteen, rakenteilla olevaan Subarnarekhan jokisatamaan.
Allada

Allada (myös Alladah, Grand Ardra Arda tai Ardah) on Beninin Atlantiquen departementissa sijaitseva piirikunta, kaupunki ja arrondissementti.
Alladan nykyisen piirikunnan pinta-ala on 381 neliökilometriä, ja vuonna 2013 sen asukasluku oli 127 512.
Historia.
Alladan kuningaskunta oli 1200-luvulla perustettu hallintokunta, joka joutui Dahomeyn alaiseksi 1720-luvulla, jolloin siitä tuli Dahomeyn maakunta.
Merkittäviä kansalaisia ja asukkaita.
Haitin vallankumouksellinen Toussaint L'Ouverture oli Gaou Guinoun poika, joka itse oli Alladan hallitsijan poika, joka otettiin kiinni ja orjuutettiin.
Väestötiedot.
Kaupungin väestötiedot: 
Piirikunta.
Alladan piirikunnassa ovat seuraavat arrodissementit ja niiden asukasmäärät:
Frans Hautala

Arvo Fredrik Hautala (11. elokuuta 1895 Tuusula – 19. elokuuta 1952 Helsinki) oli suomalainen taidemaalari. Frans Hautala syntyi Tuusulassa mutta eli enimmäkseen Vaasassa ja Helsingissä. Yksi Frans Hautalan kuuluisimpia töitä on Petäjäveden kirkon alttarimaalaus vuodelta 1928 "Jeesus siunaa lapsia". Frans Hautalan taideteoksia on säännöllisesti myynnissä muun muassa arvotaidetta myyvän Bukowskin huutokaupassa.
Ateneumissa opiskelunsa jälkeen Hautala antautui vapaaksi taiteilijaksi omistautuen erikoisesti maisemien kuvaajaksi, mutta harjoittaen ohella myös muotokuvamaalausta. Maisemakuvissaan hän käytti realistista sävyä, paljolti vaasalaisaiheita. Akvarellien ja etsauksien ohella hän teki myös öljyväritöitä käyttäen niissä viimeisinä vuosinaan vaaleaa sävyä. Hautala teki opintomatkoja muun muassa Ruotsiin. Hän kuului Pohjalaiseen Taiteilijaliittoon ja asui Helsingissä vuodesta 1938. On arveltu, että Hautalan etunimenä käytetty "Frans" olisi juontanut Hautalan signeerauksen "F. Hautala" virheellisestä tulkinnasta.
Wing Commander

Wing Commander on Origin Systemsin kehittämä ja julkaisema avaruussimulaatiopeli, joka on julkaistu vuonna DOS:lle ja myöhemmin Amigalle, Amiga CD32:lle, FM Townsille, Sega CD:lle ja SNESille.
Pelille julkaistiin kaksi lisäosaa: "The Secret Missions" ja "The Secret Missions 2: Crusade".
Pelin seuraaja on "".
Pelaaminen.
Pelin pelaaminen perustuu avaruustaisteluihin pelaajan ohjaamalla avaruusaluksella. Pelin esikuvana pidetään Atarin "Star Raidersia".
Tekniikka.
Pelin grafiikka perustuu sprite-grafiikkaan.
Vastaanotto.
CU Amiga -lehti antoi pelin Amiga-versiolle arvosanaksi 89/100 pistettä.
Mikrobitin Petri Teittinen antoi pelin DOS-versiolle 98 pistettä sadasta. Saman lehden Mikko Rintasaari antoi myöhemmin "Secret Missions 2: Crusade" -lisäosan DOS-versiolle 99 pistettä sadasta.
Jawaharlal Nehrun satama

Jawaharlal Nehrun satama tai Nhava Sheva (, ; UN/LOCODE: IN NSA) on Intian Maharashtran osavaltion Mumbain suurkaupunkialueen Navi Mumbaissa toimiva suuri satama. Satama on nimetty itsenäisen Intian ensimmäisen pääministerin Jawaharlal Nehrun mukaan. 
Jawaharlal Nehrun satama on Amerikan satamaviranomaisten yhdistyksen (AAPA) tilaston mukaan kokonaisrahtimäärältään (2016: 62,15 milj. t) Intian suurimpia satamia ja suurin konttiliikenteen satama (2016: 4,50 milj. TEU). Se lukeutuu sadan suurimman rahtisataman joukkoon maailmassa ja on konttisatamana maailmanlistalla noin sijalla 30.
Sataman toiminta käynnistettiin vuonna 1989. Jawaharlal Nehrun sataman länsipuolella Mumbaissa toimii Mumbain satama.
Suomen urheilu 1998

Suomen urheilu 1998 käsittelee vuoden 1998 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden naisurheilijaksi valittiin ampuja Satu Pusila ja vuoden valmentajaksi jalkapallovalmentaja Antti Muurinen.
Space Rogue

Space Rogue on Origin Systemsin kehittämä ja julkaisema avaruussimulaatiopeli. Peli on julkaistu vuonna Amigalle, Apple II:lle, Atari ST:lle, Commodore 64:lle, DOS:lle, FM Townsille, Macintoshille, NEC PC-9801:lle ja Sharp X68000:lle.
Vastaanotto.
Zzap! -lehti antoi pelin Commodore 64 -versiolle arvosanaksi 97%.
Computer + Video Games -lehti antoi pelin DOS-versiolle arvosanaksi 96%.
Mikrobitin Jukka Tapanimäki antoi pelin Commodore 64 -versiolle 91 pistettä sadasta.
Warhead (videopeli)

Warhead on Motion Picture Housen julkaisema avaruussimulaatiopeli, joka on julkaistu vuonna Amigalle ja Atari ST:lle.
Pelin on ohjelmoinut ja kehittänyt Glyn Williams.
Pelaaminen.
Pelissä avaruusalusta ohjataan hiirellä Newtonilaisen fysiikan mukaan.
Pelissä painotetaan enemmän taistelua kuin esimerkiksi "Elitessä": pelaaminen voi aluksi viitata "Eliteen" mutta on täysin erilainen sillä pelissä ei ole kaupankäyntiä vaan seurattavia tehtäviä.
Vastaanotto.
CU Amiga -lehti antoi pelin Amiga-versiolle arvosanaksi 93 %.
The One -lehti antoi pelin Amiga-versiolle arvosanaksi 93.
Mikrobitin Niko Nirvi antoi pelin Amiga-versiolle 96 pistettä sadasta.
Hauterive (Neuchâtel)

Hauterive on kunta Luoteis-Sveitsissä Neuchâtelin kantonissa. Siellä on vajaat 3 000 asukasta. 
Sijainti.
Hauterive sijaitsee Neuchâtelinjärven luoteiskulmassa Juravuoristoon kuuluvan Chaumontvuoren rinteellä. Kunnan lounaispuolella sijaitsee Neuchâtelin kaupunki, joka muodostaa yhtenäisen taajama-alueen Hauteriven kanssa.
Historiaa.
Hauteriven seutu on ikivanhaa asuinseutua; vanhimmat löydöt ovat kivikaudelta 15 000 vuoden takaa. Hauterivessä sijaitsee Neuchâtelin kantonin arkeologinen museo, Latènium, jossa esitellään seudun historiaa. Nimensä museo on saanut La Tènen kulttuurille nimensä antaneen läheisen La Tènen mukaan..
Liikenne.
Moottoritie A5 Neuchâtelista Bieliin kulkee kunnan poikki. 
SBB:n rautatie Bielistä Neuchâteliin ja BLS:n rautatie Bernistä Neuchâteliin kulkevat Hauteriven poikki.
Canal 13 (Chile)

Canal 13 on chileläinen televisiokanava, joka perustettiin 21. elokuuta 1959. Canal 13 on Grupo Luksicin omistuksessa.
Hauterive (Fribourg)

Hauterive on kunta Keski-Sveitsissä Fribourgin kantonissa. Siellä on vajaat 3 000 asukasta. 
Sijainti.
Hauterive sijaitsee Sarine- ja Glânejokien laaksossa kumpuilevassa Mittellandissa Fribourgin kaupungista viitisen kilometriä lounaaseen. Kunnan pohjoinen rajanaapuri on Villars-sur-Glânen kaupunki.
Historiaa.
Hauteriven kunta perustettiin vuonna 2001, kun Ecuvillens ja Posieux yhdistyivät.
Hauteriven luostari on perustettu 1100-luvulla.
Liikenne.
Moottoritie A12 Bernistä Veveyhin kulkee kunnan poikki.
Lotten Dorsch

Karolina Charlotta "Lotten" Dorsch (29. lokakuuta 1849 Tukholma – 30. elokuuta 1908 Tukholma) oli ruotsalainen näyttelijä. Hän kunnostautui etenkin Henrik Ibsenin kirjoittamissa naisrooleissa.
Ura.
Lotten Dorschin vanhemmat olivat Adolf Fredrik Dorsch ja Carolina Christina Hedbom. Hän opiskeli teatteritaiteita vuosina 1866–1868. Dorsch näytteli erinäisissä teatteriseurueissa 1868–1872. Vuosina 1872–1874 hän näytteli helsinkiläisessä Nya Teaternissa. Ura jatkui Tukholmassa: Nya teatern 1879–1881, Kuninkaallinen draamateatteri 1881–1889 ja Svenska teatern 1889–1890.
Vuonna 1893 Dorsch matkusti Yhdysvaltoihin, mutta ei onnistunut rakentamaan uraansa siellä. Hän palasi Ruotsiin, missä hän työskenteli August Lindbergin kanssa ja Vasateaternissa 1896–1897. Vuosina 1898–1907 Dorsch näytteli jälleen Kuninkaallisessa draamateatterissa.
Dorsch oli teknisesti kehittynyt ja älyllisesti suuntautunut näyttelijä. Hänen mainitaan olleen varsin temperamenttinen. Hänen roolejaan olivat muun muassa Lady Macbeth ("Macbeth"), Hermione ("En vintersaga"), Portia ("Köpmannen i Venedig"), Ofelia ("Hamlet") ja Margareta ("Faust"). Dorschin Ibsen-rooleja olivat muun muassa "Hedda Gablerin" nimiosa ja rouva Borkmanin osa näytelmässä "John Gabriel Borkman". August Strindbergin näytelmässä "Fordringsägare" Dorsch näytteli Teklan osan. Helsingin Nya Teaternissa Dorsch näytteli muun muassa Elman roolin Aleksis Kiven näytelmässä "Flyktingarne".
Lotten Dorsch avioitui näyttelijä-ohjaaja Axel Bosinin kanssa Helsingissä 14. kesäkuuta 1874. Liitto päättyi eroon 17. toukokuuta 1889.
Dekatastrofointi

Dekastrofointi tai "katastrofoinnin purkaminen" on menetelmä, jota käytetään kognitiivisessa psykoterapiassa. Sen avulla palautetaan hallinnan tunne tilanteessa, jossa ihminen on luonut liioiteltuja uhkakuvia ja niihin liittyviä vääristyneitä uskomuksia. Tällainen uhkakuvien luonti niitä katastrofoimalla on tyypillistä mm. ahdistuneisuushäiriössä ja psykoosissa , mutta myös tavallisessa arkiajattelussa.
Menetelmä perustuu uhkaavan mielikuvan kohtaamiseen ja purkamiseen. Purkamisessa käydään läpi mitä mielikuvan toteutuminen oikeasti aiheuttaisi ja ovatko siihen liittyvät omat uskomukset mahdollisesti liioiteltuja tai vääristyneitä. Tähän liittyy myös omien vaikutusmahdollisuuksien realistinen arviointi.
Termin otti alun perin käyttöön Albert Ellis, ja menetelmää ovat sen jälkeen kehittäneet myös monet muut, joista tunnetuimpana Aaron T. Beck.
Dekatastrofointia voidaan kutsua myös "Entä jos" -menetelmäksi (eng. 'what if technique'), koska uhkaavaa mielikuvaa lähestytään usein kysymyksellä: "Entä jos pelkäämäsi asia tapahtuisi, mitä siitä seuraisi?"
Esimerkki:
"Olisi kamalaa jos en osaisi vastata."
"Entä jos vastaisit väärin, mitä siitä seuraisi?"
"Ehkä he ajattelisivat että en vain tiedä oikeaa vastausta." ...
Rauta(II)oksidi

Rauta(II)oksidi eli ferro-oksidi (FeO) on rauta- ja oksidi-ionien muodostama epäorgaaninen ioniyhdiste. Yhdistettä voidaan käyttää lasin värjäykseen ja katalyyttinä.
Ominaisuudet, valmistus ja käyttö.
Rauta(II)oksidi on väriltään mustaa kiteistä ainetta, jonka alkeiskoppi on kuutiollinen. Yhdiste ei liukene veteen eikä orgaanisiin liuottimiin, mutta liukenee happoihin. Yhdiste on stabiili ainoastaan yli 575 °C:n lämpötilassa ja tätä alemmissa lämpötiloissa sillä on taipumus disproportioitua metalliseksi raudaksi ja rauta(II,III)oksidiksi. Yhdiste voi myös olla pyroforista. Rautaoksidista tunnetaan huoneenlämpötilassa metastabiili muoto. Rautaoksidi on usein epästoikiometrista johtuen Fe2+-ionien helposta hapettumisesta Fe3+-ioneiksi. Tyypillinen koostumus on Fe0,84O–Fe0,95O. 
Rauta(II)oksidia voidaan valmistaa kuumentamalla rautajauhetta matalassa paineessa yli 560 °C:n lämpötilaan tai kuumentamalla rauta(II)oksalaattia alhaisessa paineessa. Tuotteen nopea kuumentaminen johtaa kiteytymiseen metastabiiliin muotoon. Rauta(II)oksidia voidaan käyttää lasin värjäämiseen vihreäksi ja muun muassa ammoniakin valmistuksessa katalyyttinä.
Attock

Attock (urduksi ja punjabiksi اٹک‬), vuoteen 1978 asti Campbellpur, on Attockin piirikunnassa sijaitsevan Attockin tehsilin hallintokeskus, joka sijaitsee Punjabin provinssissa Pakistanissa. Kaupunki on perustettu vuonna 1908. Attockissa on vuoden 2019 tietojen mukaan 85 479 asukasta.
Ilmasto.
Kaupungissa on kylmät talvet ja lämpimät kesät. Sateisin kuukausi on elokuu, vähiten taas sataa toukokuussa.
Akshay Kapoor

Akshay Kapoor (syntyjään Swapnil Gohil, s. 1982 Intia) on intialainen näyttelijä, joka on esiintynyt Bollywood-elokuvissa. Hän teki debyyttinsä "Popcorn Khao! Mast Ho Jao" -elokuvassa vuonna 2004. Hän on näytellyt virkailijan roolia "Kohde"-televisiosarjassa. Kapoorilla on ollut lisäksi rooli trillerielokuvissa "Enemmy" (2013) ja "Chotushkone" (2014).
Syyria (alue)

Syyria (, , ) on Lähi-idässä sijaitseva historiallinen alue. Nykyisin sen paikalla sijaitsee pääosin Syyrian arabitasavalta. Muinainen Syyria oli sitä laajempi, ja käsitti muun muassa nykyisen Libanonin sekä osan Turkista, Jordaniasta ja Israelista.
Historia.
Antiikki.
Syyriassa ovat sijainneet eräät maailman vanhimmista sivilisaatioista. Syyria oli osa heettiläisten, Assyrian, Babylonin, Israelin, Egyptin, Persian, Kreikan ja foinikialaisten valtakuntia ennen joutumistaan Rooman alaisuuteen. Rooman osana Syyria muodosti alun perin Syrian provinssin. Myöhemmin se jaettiin useammaksi provinssiksi. Syyrian alue oli kristinuskon syntysijoja.
Alueen provinsseissa tapahtuivat roomalaisella kaudella seuraavat muutokset:
Myöhempi historia.
Paimentolaisvalloitukset 600-luvulla johtivat uuden suurvallan syntymiseen, joka 800-luvulle tultaessa oli omaksunut arabialaisen ja islamilaisen identiteetin. Muawija I nousi valtakunnan johtoon ja teki Damaskoksesta pääkaupungin, joka menetti asemansa vasta vuoden 750 abbasidikumouksen jälkeen. 
Suurimmillaan umaijadidynastia hallitsi Damaskoksesta käsin Pakistanin ja Atlantin valtameren välistä aluetta Lähi-idässä ja Pohjois-Afrikassa. Kreikkaa hallintokielenä käyttänyt Muawija perusti Volker Poppin teorian mukaan Damaskokseen valtansa tueksi Johannes Kastajan kultin.
Seldžukkien valtakauden ja ristiretkien jälkeen Syyria oli arabien hallussa vuoteen 1516, kunnes osmanit valloittivat sen.
Salibandyn naisten Suomen Cup 2018–2019

Naisten TEHO Sport Suomen Cup 2018–2019 oli järjestyksessään 26. naisten Suomen Cup. Sen voitti porvoolainen PSS, joka voitti Tampereella pelatussa finaalissa EräViikingit
1. kierros.
Ensimmäinen kierros pelattiin turnausmuotoisesti 3-5 joukkueen lohkoissa 1.–2.9.2018. Lohkojen kaksi parasta etenee toiselle kierrokselle.
Lohko A.
Lohko A pelattiin 1.-2.9. Arkadia-hallissa Nurmijärvellä.
Lohko B.
Lohko B pelattiin neljän joukkueen kesken 2.9. Salohallissa. Kahdella voitolla pääsee jatkoon ja kahdella häviöllä tippuu cupista.
SalBa ja HuKu etenevät toiselle kierrokselle.
Lohko C.
Lohko C pelattiin kolmen joukkueen kesken Lappeenrannan Joutsenohallissa 1.9.
2. kierros.
Suomen cupin toinen kierros pelattiin 15.9. turnausmuotoisesti neljän joukkueen lohkoissa. Kahdella voitolla etenee kolmannelle kierrokselle ja kahdella häviöllä tippuu cupista.
Lohko 1.
Lohko pelattiin Jyväskylässä Palokan koulukeskuksessa.
Steelers ja SB-Pro II etenevät 3. kierrokselle.
Finaali.
Suomen Cupin finaali pelattiin Tampere Areenalla ennen miesten finaalia.
Pikkufinaali.
Pikkufinaalissa vastakkain pelaavat pisimmälle edenneet 1.-4. divisioonan joukkueet.
Hauteville (Sveitsi)

Hauteville on kunta Keski-Sveitsissä Fribourgin kantonissa. Siellä on vajaat 700 asukasta. 
Sijainti.
Hauteville sijaitsee Gruyèrejärven itärannalla kumpuilevassa Mittellandissa Fribourgin kaupungista viitisentoista kilometriä etelään ja Bullesta vajaat kymmenen kilometriä koilliseen.
Thank U, Next

Thank U, Next on Ariana Granden viides studioalbumi, joka julkaistiin 8. helmikuuta 2019. Julkaistuaan edellisen albuminsa "Sweetener" (2018) Grande ryhtyi nauhoittamaan uutta albumia saman vuoden lokakuussa. Grande on kirjoittanut albumin useiden läheisten ystäviensä kanssa henkilökohtaisten kriisien keskellä, mm. ero kihlatustaan Pete Davidsonista ja ex-poikaystävä Mac Millerin kuolema.
Albumi debytoi Yhdysvalloissa Billboard 200 -listan kärkipaikalla. Suomessa se nousi virallisen albumilistan toiselle sijalle.
Nauhoitus.
Levy nauhoitettiin lyhyen aikavälin sisällä. Grande kirjoitti ja nauhoitti albumin läheisten ystäviensä, mm. Tommy Brownin ja Victoria Monétin kanssa. Grande tykkää laulaa ja nauhoittaa kappaleet pimeässä.
Albumin kappaleita on ollut tekemässä ruotsalainen Max Martin.
Jurupa Valley

Jurupa Valley on kaupunki Kalifornian osavaltiossa Yhdysvalloissa. Alueen väkiluku oli vuoden väestönlaskennassa 95 005. Kaupunki on osa Riversiden piirikuntaa. 
Kaupunki perustettiin 1. heinäkuuta 2011 kansanäänestyksen jälkeen.
Mohamed Hossain Milzer

Mohamed Hossain Milzer (s. 11. helmikuuta 1967) on bangladeshilainen juoksija, joka edusti maataan vuoden 1988 kesäolympialaisissa Etelä-Korean Soulissa. Hän kilpaili 400 metrin ja 800 metrin juoksuissa sekä 4×100 metrin viestissä
Leaving Neverland

Leaving Neverland on vuonna 2019 ensi-iltansa saanut dokumenttielokuva, jonka ohjasi ja tuotti Dan Reed. Elokuvan keskiössä ovat Wade Robson ja James Safechuck, jotka kertovat poplaulaja Michael Jacksonin käyttäneen heitä seksuaalisesti hyväkseen heidän ollessaan lapsia. Jackson kuoli vuonna 2009. Elokuvan nimi viittaa Kaliforniassa sijaitsevaan Neverland Ranchiin, jossa Jackson asui.
Robson on aiemmin todistanut oikeudessa, että Jackson ei koskaan tehnyt hänelle mitään, mutta "Leaving Neverlandissa" väitetään Jacksonin manipuloineen ja käyttäneen Robsonia ja Safechuckia seksuaalisesti hyväksi jopa vuosien ajan. Molemmat miehet nostivat asiassa syytteet vuosina 2013 ja 2014, jolloin Jackson ei ollut enää elossa. Syytteet hylättiin, koska tapahtumista oli kulunut jo pitkä aika.
Elokuva sai ensi-iltansa Sundance-elokuvajuhlilla tammikuussa 2019. Televisioyhtiö HBO esitti elokuvan maaliskuun 2019 alussa. Suomessa sen esitti ensimmäisenä Yle TV2 2. huhtikuuta 2019.
Jacksonin perikunta ryhtyi oikeudellisiin toimiin estääkseen elokuvan esittämisen ja ilmoitti vaativansa HBO:lta sadan miljoonan dollarin korvausta, mikäli elokuva esitetään. Perikunnan asianajajien mukaan perikunta ei saanut tarkistaa elokuvassa esitettyjä lausuntoja etukäteen. Välittömästi elokuvan esittämisen jälkeen Jacksonin radiosoitto väheni mutta levymyynti ja suoratoisto lisääntyivät.
Kritiikki.
Venäläisen RT-uutiskanavan artikkelissa Wade Robsonin ja James Safechuckin kertomusta nimitetään #MeToo-sukupolven jutuksi, jota sen mukaan harva toimittaja kyseenalaisti. Siinä kerrotaan sekä Jacksonin elämäkerran kirjoittaja Mike Smallcomben että toimittaja John Zieglerin väittäneen löytäneensä kertomuksesta aukkoja. Zieglerin mukaan #MeToo-aikakaudella syytösten esittämisen säännöt ovat muuttuneet radikaalisti.
Laulaja Madonna puolusti Michael Jacksonia brittiläisessä "Vogue"-lehdessä ja kutsui dokumenttia mockumentaryksi. Madonna sanoi, että hänellä ei ole lynkkausjoukon mentaliteettia ja että Jackson on syytön kunnes toisin todistetaan.
Syvä etelä

Syvä etelä () on kulttuurinen ja maantieteellinen alue Yhdysvaltain etelävaltioissa. Historiallisesti alueeseen laskettiin ne osavaltiot, jotka ennen sisällissotaa olivat eniten riippuvaisia puuvillatuotannosta, jossa käytettiin afroamerikkalaisia orjia. Usein alueen osavaltioita kutsutaan myös puuvillaosavaltioiksi (engl. "Cotton States"), sen takia, että puuvilla oli syvän etelän pääasiallinen rahakasvi.
Syvään etelään lasketaan yleensä kuuluvan Louisiana, Mississippi, Alabama, Georgia ja Etelä-Carolina.
Halichoeres

Haliocheres on huulikalojen (Labridae) heimoon kuuluva kalasuku. Eduard Rüppell kuvasi suvun tieteelle vuonna 1835.
Useimmat tähän sukuun kuuluvat lajit ovat aikuisina 12–15 cm pitkiä. Tätä pidemmiksi kasvavat ruutuhuulikala ("Haliocheres hortulanus"), joka voi saavuttaa 25 senttimetrin pituuden sekä "Haliocheres podostigma" ja "Haliocheres chloropterus", jotka voivat olla noin 18 cm:n mittaisia. Ne ovat nuorina muodoltan puikkomaisia, mutta kalan ikääntyessä sen vartalo muodostuu korkeammaksi. Monien lajien pää ja kiduskannet poikkeavat väriltään vartalosta, ja ovat usein kuviollisia. Väriero on voimakkaampi koirailla kuin naarailla, ja muuttuu selkeämmäksi kalan saavuttaessa sukukypsyyden. 
Lajeista kolme neljäsosaa elää Indopasifisella merialueella, ja noin 20 lajia Tyynenmeren itäosassa ja Atlantilla. Muutamien lajien levinneisyysalue on pieni, kuten "Haliocheres marginatus" -lajin, joka elää vain Punaisellamerellä ja Arabianmerellä.
"Haliocheres"-suvun huulikalat liikkuvat päiväsaikaan pitkin koralliriutan pintaa etsimässä pieniä selkärangattomia syötäväksi. Yöksi ne kaivautuvat hiekkaan, samoin silloin kun ne ovat peloissaan.
Lajit.
FishBasen mukaan sukuun kuuluuvat seuraavat 80 lajia: